钦定古今图书集成/明伦汇编/官常典/第551卷 > 邓岳
## 钦定古今图书集成/明伦汇编/官常典/第551卷 > 邓岳

按《晋书》本传，“岳字伯山，陈郡人也。本名岳，以犯康帝
讳，改为岳。后竟改名为岱焉。少有将帅才略，为王敦
参军，转从事中郎。西阳太守王含构逆，岳领兵随含
向京都。及含败，岳与周抚俱奔蛮王向蚕，后遇赦，与
抚俱出。久之，司徒王导命为从事中郎，后复为西阳
太守。及苏峻反，平南将军温峤遣岳与督护王愆期”、
鄱阳太守纪睦等率舟军赴难，峻平还郡。郭默之杀
刘引也，大司马陶侃使岳率西阳之众讨之。默平，迁
督交广二州军事、建武将军，领平越中郎将、广州刺
史、假节，录前后勋，封宜城县伯。咸康三年，岳遣军伐
夜郎，破之，加督宁州，进征卤将军，迁平南将军。卒，子
遐嗣。